וינסנט שיאבלי

וינסנט אנדרו שיאבלי (באנגלית: Vincent Andrew Schiavelli; ‏11 בנובמבר 1948 – 26 בדצמבר 2005) היה שחקן תיאטרון, קולנוע וטלוויזיה וסופר אוכל אמריקאי. סבל מתסמונת מרפן, שהשפיעה על מראהו החיצוני, ואף תואר כ"שחקן בעל הפנים העצובות שקל לזהות מיידית". שיאבלי התפרסם כשחקן משנה, בין היתר בסרטים "קן הקוקייה" (1975), "נעורים בקצב מהיר" (1982), "רוח רפאים" (1990), "באטמן חוזר" (1992), "לארי פלינט: האיש והסקנדל" (1996), "מחר לנצח" (1997) ו"איש על הירח" (1999). כמו כן נודע בשיתוף הפעולה שלו עם הבמאי הצ'כי-אמריקאי מילוש פורמן. שיאבלי נולד למשפחה סיציליאנית-אמריקאית, לג'ון שיאבלי וקתרין קוקו. הוא למד בבית הספר התיכון הקתולי לזכר הבישוף לאפלין (אנ') אשר בברוקלין, ולאחר מכן למד לימודי תיאטרון באוניברסיטת ניו יורק והחל לשחק על הבמה בשנות השישים. תפקידו הראשון של שיאבלי בקולנוע היה בסרטו של מילוש פורמן "התפשטות" בשנת 1971 שבו שיחק יועץ שייעץ להורים לבני נוער שברחו מהבית, לעשן מריחואנה כדי להבין טוב יותר את ילדיהם. בזכות כישרון המשחק של שיאבלי ומראהו הייחודי, לוהק לתפקידי משנה רבים בקולנוע, בהם ברבים מסרטיו של פורמן, כמו "קן הקוקייה", "אמדאוס", "לארי פלינט: האיש והסקנדל", "הפיתויים האסורים של ולמונט" ו"איש על הירח". בשנת 1979 הופיע בתפקיד נזיר שתקן במערבון הקומי "רבי אברהם במערב הפרוע". בשנת 1982 גילם את מר ורגאס, המורה לביולוגיה בסרט הקומדיה "נעורים בקצב מהיר", תפקיד שהמשיך לגלם בסדרת הספין אוף "נעורים בקצב מהיר" (אנ'). בהמשך לוהק לתפקיד בטייפקאסט דומה, בסרט "מת עלייך" משנת 1985, בתור המורה לגאומטריה מר גרבר. ב-1987 שיחק לצידו של טים קונוויי בסרט הקומדיה הקצר "Dorf on Golf", ולאחר מכן בסרט הקצר שהיווה המשך "Dorf and the First Games of Mount Olympus" בשנת 1988. בשנת 1990 גילם את רוח הרפאים של הרכבת התחתית בסרט "רוח רפאים", ובשנת 1992 גילם בסרט "באטמן חוזר" את דמות "נגן האורגן", מאנשיו של הפינגווין. הוא הופיע שוב בתפקיד נבל בסרט "מחר לנצח" (1997) מסדרת ג'יימס בונד, ומוקדם יותר כאחת מדמויות הנבל בסרט "באקארו בנזאי" משנת 1984. ב-1994 הופיע בקליפ של זי זי טופ לשירם "Breakaway" לצד פאירוזה באלק. בשנת 1996 דיבב בשני פרקים של הסדרה "היי ארנולד!" ובשנת 2002 דיבב שוב בסרט "היי ארנולד!". בשנת 2002 גילם דמות של מגיש תוכנית טלוויזיה לילדים שהפך למכור להרואין, בסרט "סמוצ'י חייב למות". תפקידו הראשון בטלוויזיה היה בשנת 1972 בסיטקום "The Corner Bar" בו שיחק את אחת מהדמויות הראשונות של גיי בטלוויזיה האמריקאית. כמו כן הופיע בטלוויזיה במיני-סדרה "ספסרי הממון" על בסיס ספרו של ארתור היילי, ב"באפי ציידת הערפדים", בשלושה פרקים בסדרה "טקסי" בתור הכומר שמחתן בין לאטקה לסיקמה, ובתפקידי אורח ב-"WKRP בסינסינטי", ב"מקגייוור", ב"מסע בין כוכבים: הדור הבא", ב"מיאמי מחלק מוסר", ב"פאנקי השובבה", ב"איש הנצח" וב"תיקים באפלה". מעבר לקריירת המשחק, כתב מספר ספרי בישול ומאמרים בנושא אוכל במגזינים ובעיתונים, בהם "Gourmet" (אנ'),‏ "Saveur" (אנ') ולוס אנג'לס טיימס. ב-1999 הופיע בתוכנית הבישול האיטלקית "Chefs of Cucina Amore" בת 26 הפרקים, ששודרה במשך מספר שנים. בשנת 2011 קיבל את פרס "עמותת ג'יימס בירד" (אנ') (על שמו של השף וסופר האוכל ג'יימס בירד) לעיתונות אוכל. שיאבלי כתב שלושה ספרי בישול, המשולבים בזיכרונות וסיפורים אישיים: Papa Andrea's Sicilian Table: Recipes from a Sicilian Chef As Remembered by His Grandson, 1993 ISBN 9780806522746 Bruculinu, America: Remembrances of Sicilian-American Brooklyn, Told in Stories and Recipes, 1998 ISBN 9780395913741 Many Beautiful Things: Stories and Recipes from Polizzi Generosa, 2002 ISBN 9780743216913 שיאבלי נישא לשחקנית אליס ביסלי (אנ') בשנת 1985, והם התגרשו בשנת 1988. בסדרה "בלשים בלילה" הופיע בפרק אחד בתפקיד מושא אהבתה של דמותה של ביסלי. בנם, אנדראה שיאבלי, נולד בשנת 1987. בשנת 1992 שיאבלי נישא לנגנית הנבל האמריקאית קרול מוקליאן. כמי שסבל מתסמונת מרפן, שימש יושב ראש משותף של כבוד בעמותת מרפן הלאומית, איגוד לחולים בתסמונת. שיאבלי מת ממחלת סרטן הריאות ב-26 בדצמבר 2005, בגיל 57, בביתו אשר בעיירה הסיציליאנית פוליצי ג'נרוזה (אנ'), שם נולדה סבתו אנדראה קוקו, ועליה כתב בשנת 2002 ספר בשם "הרבה דברים יפים: סיפורים ומתכונים מפוליצי ג'נרוזה" ("Many Beautiful Things: Stories and Recipes from Polizzi Generosa";‏ ISBN 0-7432-1528-1). שיאבלי נקבר בבית הקברות בעיירה. שני סרטים תיעודיים נעשו על חייו של שיאבלי בסיציליה. הראשון, "היו זמנים בפוליצי" ("Once Upon a Time in Polizzi") יצא קצת לפני מותו, ב-11 באוקטובר 2005, והשני - "הרבה דברים יפים" ("Many Beautiful Things"; או באיטלקית "Tanti Beddi Cosi") - הופק על ידי אורליו גמבדורו ויצא ב-2014. הסרט "היי ארנולד!: סרט הג'ונגל" שיצא ב-2017, על בסיס סדרת הטלוויזיה שבה השתתף כמדבב, הוקדש לזכרו. מדיה וקבצים בנושא וינסנט שיאבלי בוויקישיתוף וינסנט שיאבלי, במסד הנתונים הקולנועיים IMDb (באנגלית) וינסנט שיאבלי, באתר AllMovie (באנגלית) וינסנט שיאבלי, באתר Rotten Tomatoes (באנגלית) וינסנט שיאבלי, במסד הנתונים הקולנועיים KinoPoisk (ברוסית) וינסנט שיאבלי, באתר "Find a Grave" (באנגלית) Tom Jacobs (08 September 1991). [ACTOR SCHIAVELLI DECLARES VICTORY OVER MARFAN'S]. The Chicago Tribune, accessed 27 November 2019 "NMF Mourns the Loss of its Honorary Co-Chair, Vincent Schiavelli" (אורכב 16.06.2013 בארכיון Wayback Machine), National Marfan Foundation. Retrieved April 10, 2011 "Character actor Schiavelli dies". News.bbc.co.uk. 2005-12-26. נבדק ב-2009-04-14.